**§**

Fellesvedtekter for Høyres fylkesorganisasjoner

Opprinnelig vedtatt 28. februar 1972. Sist endret av sentralstyret 30. mai 2022.

# Fellesvedtekter for Høyres fylkesorganisasjoner

Vedtatt av Høyres sentralstyre 28. februar 1972, med endringer vedtatt siste gang av sentralstyret 17. september 2021.

## § 1 Formål

[NAVN] Høyre, som er Høyres organisasjon i [NAVN] fylke, vil føre en konservativ fremskrittspolitikk, bygget på det kristne kulturgrunnlag, rettsstaten og folkestyret, for å fremme personlig frihet og sosialt ansvar, medbestemmelse og eiendomsrett, og et forpliktende nasjonalt og internasjonalt samarbeid.

Fylkesorganisasjonen er tilsluttet Høyres Hovedorganisasjon, og skal følge opp de programmer og iverksette de planer som Høyres landsmøte, Høyres sentralstyre og Høyres arbeidsutvalg har vedtatt.

Fylkesorganisasjonen har ansvaret for Høyres totale politiske og organisatoriske arbeid i fylket og danner bindeleddet mellom kommuneforeningene i fylket, og mellom disse og Hovedorganisasjonen.

Fylkestingsgruppen har ansvar for arbeidet med de politiske sakene i fylkestinget, innenfor rammen av det vedtatte fylkestingsprogrammet og reglement for fylkestingsgruppen.

## § 2 Organisasjon

Fylkesorganisasjonens organer er årsmøtet, fylkesstyret, arbeidsutvalget og nominasjonsmøtet.

Fylkesforeninger i Unge Høyre, Høyres Studenter og Senior Høyre som er godkjent i henhold til sideforeningenes egne vedtekter og organer, er definert som [NAVN] Høyres sideforeninger.

Årsmøtet i fylkesorganisasjonen skal avholdes innen 1. mars hvert år.

Nominasjonsmøtet for fylkestings- og stortingsvalget skal normalt avholdes innen 1. desember i mellomvalgår.

## § 3 Medlemskap

Partiorganisasjonen bygger på individuelt medlemskap.

Medlemskap oppnås gjennom Høyres kommuneforeninger i fylket på de betingelser som vedkommende forenings vedtekter fastsetter.

Alle innbyggere i kommunen som har fylt 15 år og er enig i foreningens formål, kan være medlemmer. Unntatt er innbyggere som er tilsluttet andre partier eller som har sagt seg villig til å stå på eller arbeider for å etablere en konkurrerende valgliste.

Medlemmer av godkjente foreninger i Unge Høyre, Høyres studenter og Senior Høyre har ordinære medlemsrettigheter i den kommunen der de er folkeregistrert.

Medlemskap i Høyre gir en eksklusiv rett til å delta i den formelle demokratiske beslutningsprosessen, herunder det å bli valgt til verv i partiorganisasjonen, stille som kandidat til valglister og kunne avgi stemme på partiets års-, program- og nominasjonsmøter.

Medlemskapet bekreftes ved betalt kontingent og er en forutsetning for deltagelse i besluttende organer og for å være valgbar på alle nivåer i Høyres organisasjon og valglister.

For å ha stemmerett på møter i Høyre, kreves minst 4 ukers medlemskap og at medlemskontingenten er betalt før møtestart. Dette gjelder også medlemskap via godkjente foreninger i Unge Høyre, Høyres studenter eller Senior Høyre. Det tillates ikke bruk av fullmakter på møter i Høyre.

For å kunne delta ved prøvenominasjon til fylkestings- og stortingsvalg, nominasjon av kandidater til kommunestyrevalg og være valgbar som utsending til nominasjonsmøte på fylkesnivå og stortingsvalgdistrikt, må man ved valget det nomineres til være stemmeberettiget i valgdistriktet etter Valgloven.

Medlemmer av Unge Høyre eller Høyres studenter med tillits- eller folkevalgte verv ~~i~~ valgt av sin forening eller fylkesorganisasjon, må ha medlemskap i Høyre for å ha fulle rettigheter.

Medlemmer av Unge Høyre eller Høyres studenter som gjennom sine medlemskap har tilknytning til to forskjellige kommuneforeninger, har kun stemmerett i den kommuneforeningen hvor de er registrert bosatt i folkeregisteret.

Medlemmer uten tillits- og folkevalgte verv som ikke ønsker å være tilknyttet sin kommuneforening, kan få sitt medlemskap registrert direkte under fylkesorganisasjonen eller Høyres Hovedorganisasjon. En slik tilknytning gjør at man mister sin rett til å delta i den formelle demokratiske beslutningsprosessen i sin kommuneforening eller fylkesorganisasjon.

Fylkesstyret kan med 2/3 flertall fatte vedtak om å nekte en person medlemskap i Høyre dersom personen er medlem av et annet politisk parti eller bekjenner seg til en annen politisk oppfatning enn den som bygger på Høyres formålsparagraf. Medlemskap kan også nektes dersom personen ved sin handlemåte, har opptrådt i strid med Høyres vedtekter eller Høyres etiske retningslinjer, jfr. § 10.

Vedtaket kan ankes til Sentralstyret for endelig behandling.

## § 4 Kommuneforeninger

Fylkesorganisasjonen skal søke å opprette foreninger i alle kommuner i fylket.

Kommuneforeningene vedtar selv sine vedtekter basert på «Fellesvedtekter for Høyres kommuneforeninger». Avvik fra disse skal godkjennes av Høyres lovkomité.

Kommuneforeningen har ansvaret for Høyres arbeid i kommunene, og skal følge opp de programmer og iverksette de planer som Høyres Hovedorganisasjon og fylkesorganisasjonens organer har vedtatt.

Godkjente sideforeninger og kommunestyregruppen skal være representert i kommuneforeningens styre.

Fylkesorganisasjonen kan avkreve kommuneforeningene bidrag til sitt arbeid basert på medlemstall eller stemmetall.

Fylkesstyret kan pålegge kommuneforeningene å stille rene partilister ved kommunestyrevalg. Avtaler om valgsamarbeid med andre partier må godkjennes av fylkesstyret, som også kan pålegge kommuneforeningene slike samarbeidsavtaler.

Medlemmene i en kommune danner en kommuneforening.

## § 5 Arbeidsutvalg

Arbeidsutvalget består av følgende medlemmer:

* leder
* 1. nestleder
* 2. nestleder (eventuelt)
* [Antall] arbeidsutvalgsmedlem(mer)
* fylkesleder i Høyres Kvinneforum
* fylkestingsgruppens leder og/eller
* fylkesordfører og/eller
* fylkesrådsleder
* minst én fra Stortingsgruppen
* Unge Høyres leder
* Senior Høyres leder

Arbeidsutvalget har ikke varamedlemmer.

Arbeidsutvalget leder det daglige arbeidet i fylkesorganisasjonen og kan avgjøre alle saker som ikke er tillagt fylkesstyret eller årsmøtet.

Fylkesstyret fastsetter videre arbeidsområde og fullmakter for arbeidsutvalget.

Det skal føres beslutningsprotokoll fra alle møter.

## § 6 Fylkesstyret

Fylkesstyret består i tillegg til arbeidsutvalget av:

* Ledere i Høyres kommuneforeninger (alternativt … medlemmer fra hver av regionene i fylket)
* fylkestingsgruppens leder
* fylkesordfører
* fylkesrådsleder
* statsråder
* stortingsrepresentanter
* sentralstyremedlemmer
* ordførere
* … valgt fra Unge Høyre
* … valgt fra Senior Høyre
* … valgte fra (større Høyre-foreninger)

Fylkesstyret kan gi andre tillitsvalgte adgang til å delta i møtene uten stemmerett.

Sideforeningenes nestledere er vararepresentanter til fylkesstyret når sideforeningenes ledere har forfall. Dette er ikke til hinder for at sideforeningenes nestledere er faste medlemmer av fylkesstyret.

Fylkesstyret har ansvaret for:

* det politiske utrednings- og programarbeidet.
* rammene for nominasjonsprosessen i fylkesorganisasjonen, herunder å avgjøre bruken av kandidatavtaler og uravstemning blant medlemmene og om det skal gjennomføres tidligere nominasjon av fylkesordfører- og/eller fylkesrådslederkandidat i et eget nominasjonsmøte.
* å påse at nominasjonsprosessen følger «Reglement for nominasjonsprosesser».
* å innstille på valgkomite til årsmøtet.
* å godkjenne fylkesorganisasjonens årsregnskap med revisjonsberetning i tillegg til det overordnede økonomiarbeidet i fylkesorganisasjonen.
* opplæringsarbeidet i fylkesorganisasjonen.
* planlegging og gjennomføring av kampanjer.
* det kvinnepolitiske arbeidet.
* å følge opp programmer og iverksette planer vedtatt av Høyres Hovedorganisasjons organer.
* å rapportere om økonomiske forhold til myndighetene i tråd med Partiloven og Høyres reglementer.
* å godkjenne foreninger og virkeområdet for disse.
* å godkjenne foreninger til sideorganisasjonene.
* etablering av Senior Høyre-foreninger og Senior Høyre-kontakter.

Fylkesstyret kan gjennom eksplisitte vedtak be arbeidsutvalget utføre disse oppgavene.

Fylkesstyret skal påse at kommuneforeningene drives i henhold til gjeldende vedtekter og vedtatte planer, herunder med alminnelig flertall innkalle til ekstraordinært årsmøte i kommuneforeningen når situasjonen krever det.

Fylkesstyret oppnevner:

* Nominasjonskomité som forbereder og har ansvaret for nominasjonen av partiets stortingskandidater og fylkestingskandidater.
* De komiteer og utvalg som anses nødvendige. Alle komiteer og utvalg bør være slik sammensatt at de også dekker sideorganisasjonenes interesser.

Fylkesstyret godkjenner innen utgangen av mars fylkesorganisasjonens årsregnskap med revisjonsberetning. Fylkesstyret skal ha fylkestingsgruppens årsregnskap med revisjonsberetning til orientering hvis gruppen disponerer egne midler.

Fylkesstyret behandler innen utgangen av november måned arbeidsplaner og budsjetter.

Fylkesstyret forbereder saksliste for årsmøtet, og innstiller på valgkomité med representanter fra alle regioner i fylket.

Fylkesstyret fastsetter selv sin møteplan som bekjentgjøres på fylkesorganisasjonens nettsider.

Fylkesstyret er beslutningsdyktig når møtet gjennomføres i tråd med vedtatt møteplan. Ekstraordinære møter innkalles med minst 14 dagers varsel. Ved kortere varsling må minst halvparten av medlemmene være til stede.

Det skal som et minimum føres beslutningsprotokoll fra alle møter.

## § 7 Fylkesårsmøtet

Fylkesårsmøtet og ekstraordinært fylkesårsmøte innkalles og sammensettes i hht. «Reglement for Høyres års- og nominasjonsmøter i Høyres fylkesorganisasjoner» vedtatt av Høyres sentralstyre. Avvik skal godkjennes av sentralstyret.

Hvis fylkesstyret ønsker å redusere størrelsen på fylkesårsmøtet, kan fylkesstyret med 2/3-flertall velge å innkalle 2/3 av det beregnede antall delegater valgt av kommuneforeningene rundet opp til nærmeste hele tall.

Fylkesårsmøtet bør holdes for åpne dører. Fylkesårsmøtet avgjør selv dette spørsmålet.

Fylkesårsmøtet skal behandle:

* Fylkesstyrets beretning med organisasjonsstatus for kommuneforeningene og rapport fra sideforeningene om organisasjonenes virksomhet, herunder status for opplæring.
* Den politiske situasjon i fylket.
* Rapport fra fylkestingsgruppen.
* Valgkomiteens innstilling på valg av:
* leder
* nestleder
* nestleder (eventuelt)
* [Antall] arbeidsutvalgsmedlem(mer)
* fylkesleder i Høyres Kvinneforum
* fylkesstyremedlemmer med vararepresentanter
* revisorer og/eller desisorer
* delegerte til Høyres landsmøte hvorav fylkesleder i Høyres kvinneforum eller en annen representant for Høyres kvinneforum skal velges
* Fylkesstyrets innstilling på valg av valgkomité for neste årsmøte.

Leder, nestleder(e) og arbeidsutvalgsmedlem(mer) velges av første fylkesårsmøtet etter et valg for en periode på 2 år.

*Eller*

Lederen, nestlederne og fylkesleder i Høyres kvinneforum velges av årsmøtet for 2 år slik at tilnærmet halvparten trer ut hvert år, første gang ved loddtrekning.

Det velges vararepresentanter hvert år.

Hvis noen av de fylkesårsmøtevalgte medlemmene fratrer i løpet av det første året, gjennomføres det suppleringsvalg for ett år på det første ordinære årsmøtet.

Personvalg foregår alltid skriftlig hvis det er flere kandidater enn det skal velges, eller hvis et tilstedeværende medlem forlanger det.

Ved valg på en enkelt tillitsvalgt kreves absolutt flertall av de avgitte stemmer. Hvis ingen har oppnådd dette flertall ved første avstemning, holdes bundet omvalg mellom de to kandidatene som oppnådde flest stemmer.

Når det er valg på flere tillitsvalgte under ett, og det er nødvendig med skriftlig avstemning, må det på hver stemmeseddel stemmes på det antall kandidater som skal velges. I tilfelle stemmelikhet foretas bundet omvalg. Dersom det etter omvalget er stemmelikhet, avgjøres utfallet ved loddtrekning.

Det føres protokoll fra møtet som signeres av møteleder og en valgt deltager.

## § 8 Nominasjon, nominasjonsmøtet, forhandlinger og konstituering av fylkestingsgruppen

Fylkesstyret oppnevner nominasjonskomité som forbereder nominasjonen av partiets kandidater ved fylkestings- og stortingsvalg. Jfr §6 Fylkesstyret.

Nominasjonskomiteen skal innhente forslag fra medlemmene og kommuneforeningene og fremlegge for nominasjonsmøtet en fortegnelse over foreslåtte kandidater, samt eget forslag til valgliste.

Avtaler om listesamarbeid med andre partier må godkjennes av sentralstyret, som også kan pålegge fylkesorganisasjonen slike samarbeidsavtaler.

Nominasjonsmøtet innkalles og sammensettes i henhold til «Reglement for Høyres års- og nominasjonsmøter» vedtatt av Høyres sentralstyre. Avvik skal godkjennes av sentralstyret.

Dersom det avdekkes alvorlige brudd på «Reglement for nominasjonsprosesser», og disse bruddene blir bekreftet av Høyres Hovedorganisasjon, kan det innkalles til ekstraordinært nominasjonsmøte etter de samme kriteriene som for ekstraordinært fylkesårsmøte.

Snarest mulig etter et fylkestingsvalg og før første møte i fylkestinget, skal arbeidsutvalget i samråd med ordførerkandidaten/gruppelederkandidaten innkalle til konstituerende møte i fylkestingsgruppen for valg av gruppestyre, vedtak av gruppens reglement, godkjenning av eventuelle forhandlingsresultater med andre partier og forslag på disponering av gruppens medlemmer.

## § 9 Suspensjon

Fylkesstyret kan med alminnelig flertall fatte vedtak om suspensjon fra tillits- eller folkevalgte verv i Høyre for en periode på maksimalt 12 måneder når;

1. Folkevalgt medlem har brutt med gruppens reglement.
2. Medlemmet ved sin handlemåte har skadet Høyre utad eller innad.
3. Medlemmet har forbrutt seg mot Høyres vedtekter eller Etiske retningslinjer i Høyre.
4. Medlemmet ikke retter seg etter advarsel gitt på grunnlag av punkt 1, 2 eller 3.

Ankeinstans for vedtak fattet av kommuneforening er [organet] i respektive fylkesorganisasjon.

Ankeinstans for vedtak fattet av fylkesorganisasjon er sentralstyret.

Ankefristen er 3 uker fra det tidspunkt meddelelse om suspensjon er mottatt.

Suspensjonsvedtak gjelder alle verv i Høyre. Medlemmer som er suspendert, har i suspensjonsperioden ikke rett til å utøve sine medlemsrettigheter, og kan heller ikke velges til nye tillits- og folkevalgte verv.

## § 10 Eksklusjon

Fylkesstyret kan med 2/3-flertall fatte vedtak om eksklusjon av medlemmer knyttet til kommuneforeningen når medlemmet;

1. Bekjenner seg til en annen politisk oppfatning enn den som bygger på Høyres formålsparagraf.
2. Ved sin handlemåte har skadet Høyre utad eller innad, eller forbrutt seg mot Høyres vedtekter eller Etiske retningslinjer i Høyre.
3. Er medlem av annet politisk parti.
4. Ikke retter seg etter advarsel gitt på grunnlag av punkt 1, 2 eller 3.

Ankeinstans for vedtak fattet av kommuneforening er [organet] i respektive fylkesorganisasjon. Dette vedtaket kan videre ankes til sentralstyret for endelig behandling.

Ankeinstans for vedtak fattet av fylkesorganisasjonen er sentralstyret.

Ankefristen er 3 uker fra det tidspunkt meddelelse om eksklusjon er mottatt.

Eksklusjonsvedtaket gjelder for alle foreninger i Høyre og Høyres sideorganisasjoner. Vedtaket kan ikke omgjøres før innen utløpet av neste kommunestyreperiode.Den ekskluderte må i slike tilfeller søke sin forening om å bli tatt opp som medlem.

Medlemmer som er villig til å stå på eller arbeider for å etablere en konkurrerende valgliste vil etter vedtak i kommuneforeningen automatisk miste sitt medlemskap.

## §11 Administrasjon

Fylkessekretæren leder partiets fylkesadministrasjon og har et overordnet koordinerings- og veiledningsansvar overfor alle ansatte medarbeidere i fylkesorganisasjonen.

Fylkessekretæren ansettes av fylkesstyret etter innstilling fra Høyres arbeidsutvalg.

Fylkessekretæren har innstillingsrett og plikt i alle saker som ikke gjelder nominasjon, personvalg eller hvor innstillingsretten er tillagt andre organer.

Arbeidsutvalget foretar alle andre ansettelser, og fastsetter betingelsene for de ansatte ved fylkessekretariatet.

## § 12 Vedtektsendringer

Fylkesårsmøtet vedtar fylkesorganisasjonens vedtekter basert på «Fellesvedtekter for Høyres fylkesorganisasjoner».

Til endringer av vedtektene kreves 2/3 flertall av de avgitte stemmer. Forslag om vedtektsendringer må være sendt fylkesstyret 8 uker før årsmøtet.

Avvikelser fra «Fellesvedtekter for Høyres fylkesorganisasjoner» må godkjennes av Høyres lovkomité. Ved avslag kan fylkesorganisasjonene be om sentralstyrebehandling.

## § 13 Oppløsning

Oppløsning av fylkesorganisasjonen kan kun skje etter vedtak i sentralstyret etter forutgående vedtak av fylkesårsmøtet.

Fylkesorganisasjonens midler og arkiv overlates til det organisasjonsleddet som skal ivareta kommuneforeningene eller til Høyres Hovedorganisasjon ved oppløsning.